Document ID: 32013D0045

ROZHODNUTIE RADY 2013/45/SZBP
z 22. januára 2013,
ktorým sa mení a dopĺňa rozhodnutie 2011/137/SZBP o reštriktívnych opatreniach s ohľadom na situáciu v Líbyi
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 29,
keďže:
(1)
Rada 28. februára 2011 prijala rozhodnutie 2011/137/SZBP (1).
(2)
V súvislosti s osobami uvedenými na zozname v prílohe IV k rozhodnutiu 2011/137/SZBP aby sa uľahčil návrat spreneverených finančných prostriedkov líbyjskému štátu by sa mali výnimky stanovené v rozhodnutí 2011/137/SZBP zmeniť a doplniť tak, aby sa povolilo uvoľnenie určitých zmrazených finančných prostriedkov alebo hospodárskych zdrojov, ak sú tieto finančné prostriedky alebo hospodárske zdroje potrebné na to, aby sa vyhovelo súdnemu alebo správnemu rozhodnutiu vydanému v Únii alebo súdnemu rozhodnutiu vykonateľnému v členskom štáte pred dátumom zaradenia dotknutých osôb, subjektov a orgánov na zoznam alebo po tomto dátume.
(3)
Rada sa domnieva, že už neexistujú dôvody na to, aby sa jeden subjekt naďalej ponechával na zozname uvedenom v prílohe IV k rozhodnutiu 2011/137/SZBP.
(4)
Záznam týkajúci sa jednej osoby by sa mal odstrániť zo zoznamov uvedených v prílohách II a IV k rozhodnutiu 2011/137/SZBP a mal by sa zaradiť do zoznamov uvedených v prílohách I a III k tomuto rozhodnutiu.
(5)
Mali by sa aktualizovať informácie o určitých osobách uvedených v prílohách I, II, III a IV k rozhodnutiu 2011/137/SZBP.
(6)
Prílohy I, II, III a IV k rozhodnutiu 2011/137/SZBP by sa preto mali zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 2011/137/SZBP sa týmto mení a dopĺňa takto:
1.
V článku 6 sa vkladá tento odsek:
„5b. Pokiaľ ide o osoby a subjekty uvedené na zozname v prílohe IV a odchylne od odseku 1 písm. b) môžu príslušné orgány členského štátu povoliť uvoľnenie určitých zmrazených finančných prostriedkov alebo hospodárskych zdrojov, ak sú splnené tieto podmienky:
a)
na uvedené finančné prostriedky alebo hospodárske zdroje sa vzťahuje arbitrážne rozhodnutie, ktoré bolo vydané pred dátumom zaradenia fyzickej alebo právnickej osoby, subjektu alebo orgánu uvedených v odseku 1 písm. b) do prílohy IV, alebo súdne alebo správne rozhodnutie vydané v Únii, alebo súdne rozhodnutie vykonateľné v dotknutom členskom štáte pred uvedeným dátumom alebo po ňom;
b)
finančné prostriedky alebo hospodárske zdroje sa použijú výlučne na uspokojenie pohľadávok zaistených takýmto rozhodnutím alebo uznaných za platné v takomto rozhodnutí v rámci obmedzení stanovených príslušnými zákonmi a právnymi predpismi, ktorými sa riadia práva osôb s takýmito pohľadávkami;
c)
rozhodnutie nie je v prospech fyzickej ani právnickej osoby, subjektu ani orgánu, ktoré sú uvedené v prílohách II a IV; a
d)
uznanie rozhodnutia nie je v rozpore s verejným poriadkom v dotknutom členskom štáte.
Členský štát informuje ostatné členské štáty a Komisiu o každom povolení udelenom podľa tohto odseku.“
2.
V článku 6 ods. 6 sa vkladá toto písmeno:
„c)
platby splatné na základe súdneho, správneho alebo arbitrážneho rozhodnutia vydaného v Únii alebo vykonateľného v dotknutom členskom štáte vo vzťahu k osobám a subjektom uvedeným v prílohe IV,“.
3.
Prílohy I, II, III a IV k rozhodnutiu 2011/137/SZBP sa menia a dopĺňajú tak, ako sa uvádza v prílohe k tomuto rozhodnutiu.
Článok 2
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
V Bruseli 22. januára 2013

Labels: 18
5